**fata de marmură**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

fata de marmură rece

privea fix spre nicăieri

sculptată la comanda unei lumi care nu știe ce vrea

o lume care face din femei idoli

apoi le aruncă statuile cât colo

și aplaudă plângând ”La Traviata” ca să-și umezească ipocrizia

fata de marmură rece și-a prins dorul în privire

aleanul unei lumi cu bărbați care pot încălzi inima dintr-un cuvânt

care îți dau fiori când descâlcesc firele sufletului

și trecându-ți o eșarfă peste păr te fac să te simți goală într-un ocean de puritate

fata de marmură rece nu se mai uită de mult la filme

eroii lumii noastre îi îngheață creierii

mai degrabă admiră jocul veverițelor și grația unui râu sălbatic

îi e dor de începuturile dinainte de oameni

și de adierea unui vânt nepoluat

oamenii trec pe lângă fata de marmură rece și o detestă

li se pare că prea face pe interesanta și nu-i convine mai nimic

ar dori-o domestică și oh cât de cuminte

ar dori-o în canoanele clasicismului antic

pe când ea

ea vine direct din grădina unui samurai renegat

ea nu se înclină la ordin nici în fața împăratului lumii

o, de-ați ști ce caldă e fata de marmură rece!

dar cine stă s-o privească cu adevărat?

și-atunci ea își îndreptă ochii spre înăuntru

și marmura rece se îmbrățișă pe sine

eu nu dorm singură, oftă ea:

eu dorm cu mine.